<classify> MICHUANO ya Kombe la Karume ya mpira wa kikapu inatarajiwa kuanza kutimua vumbi kesho. Michuano hiyo itakayoshirikisha timu 20 za wanawake na wanaume itakuwa ikichezwa katika uwanja wa Gymkhana mjini hapa.Mwenyekiti wa chama cha mchezo huo Zanzibar, Ramadhan Khamis Salmini alisema jana, mchezo wa ufunguzi utakuwa kati ya timu ya Polisi na Mbuyuni utakaochezwa saa 10:30 za jioni.Alisema kati ya timu 20 zinashiriki michuano hiyo, nane za wanawake na 12 za wanaume ambao wamepangwa katika makundi mawili. Alisema, kwa wanawake wao wapo katika kundi moja na watacheza kwa mtindo wa ligi.Alisema mashindano hayo yanalenga kumuenzi aliyekuwa Rais wa kwanza wa Zanzibar, Abeid Amani Karume ambae pia ni muasisi wa mapinduzi matukufu ya Zanzibar. Michuano hiyo ambayo ni ya 15 tangu kuanza kwake mwaka 2003, bingwa atapata Sh 500,000, wa pili Sh 300,000 na watatu sh 100,000 kwa jinsi zote.Alisema, timu zote shiriki zitapatiwa jezi na mpira mmoja na wadhamini wa michuano hiyo. Timu zinazoshiriki kwa wanawake ni KVZ, New West, African Magic, JKU, Mafunzo, Betras, Duma na Nyuki, kwa wanaume ni Polisi, Mbuyuni, JKU, New West, Betras, Usolo , Stone Towne, Nyuki, Rangers, African Magic, Cavarias na Zan Kwerekwe.  <topic>: kitaifa 